ฮั่งเส็งปิดลบ 181.12 จุด ตามตลาดหุ้นทั่วโลก
ฮั่งเส็งปิดลบ 181.12 จุด ตามตลาดหุ้นทั่วโลก
4 ธ.ค. 2558

ดัชนีฮั่งเส็งตลาดหุ้นฮ่องกงปิดตลาดปรับตัวลดลงในวันนี้ โดยดัชนีฮั่งเส็งลดลง 181.12 จุด หรือ 0.81% ปิดวันนี้ที่ 22,235.89 จุด หลังจากที่ธนาคารกลางยุโรปได้ตัดสินใจขยายระยะเวลาในการซื้อพันธบัตรออกไปแทนที่จะเพิ่มวงเงินในการซื้อพันธบัตร ซึ่งสร้างความผิดหวังให้กับนักลงทุนจนเกิดการเทขายในตลาดหุ้นทั่วโลก
ทั้งนี้ ECB ได้ประกาศปรับลดอัตราดอกเบี้ยเงินฝากที่ธนาคารพาณิชย์ฝากไว้กับ ECB สู่ระดับ -0.3% จากเดิมที่ -0.2% ในการประชุมเมื่อวานนี้ และประกาศขยายระยะเวลาในการซื้อพันธบัตรตามมาตรการผ่อนคลายเชิงปริมาณ (QE) ไปจนถึงเดือนมี.ค.2560 จากเดิมที่มีกำหนดสิ้นสุดในเดือนก.ย.2559
อย่างไรก็ดี นักลงทุนมองว่ามาตรการดังกล่าวยังไม่เพียงพอที่จะกระตุ้นเศรษฐกิจยูโรโซนให้ฟื้นตัวขึ้นอย่างแข็งแกร่งได้ โดยก่อนหน้านี้ตลาดคาดการณ์เป็นวงกว้างว่า ECB จะเพิ่มวงเงินซื้อพันธบัตรตามมาตรการ QE และจะปรับลดอัตราดอกเบี้ยลงมากกว่าที่ได้ประกาศเมื่อวานนี้
               